આ તો વાત થઈ લીલીપુટની. આવું જ એક બીજું પાત્ર છે જૂહી અસલમ. ૨૦૧૦માં ‘બાબા એસા વર ઢૂંઢો’ નામની ટીવી સિરિયલ આવી હતી. પ્રથમ એપિસોડ જોઈને એવું લાગતંુ હતું કે આ સિરિયલ બહુ લાંબી નહીં ચાલે, કારણ કે સિરિયલમાં મુખ્ય પાત્રનો રોલ જૂહી નિભાવી રહી હતી. જેની હાઈટ માત્ર સાડા ત્રણ ફૂટ હતી. હવે આ મુખ્ય પાત્રને દર્શકો સ્વીકારશે કેવી રીતે અને તેમાં પણ તેની પ્રેમ કહાનીને લોકો કેવો રિસ્પોન્સ આપશે તેવું લાગતું હતું, પણ જ્યારે સિરિયલ શરૃ થઈ ત્યારે જૂહીની દમદાર અભિનય ક્ષમતા જોઈ લોકો તેની એક્ટિંગના દીવાના બની ગયા હતા. એ સિરિયલ એટલી ચાલી કે સિરિયલમાં દીકરી, પુત્રવધૂ અને સાસુ તરીકેનું કિરદાર પણ જૂહીએ નિભાવ્યું. જૂહી કહે છે કે, ‘આ સિરિયલમાં રોલ મળવો મારા માટે ઘણી મોટી વાત હતી. ત્યાર પછી મને ઘણી બધી સિરિયલોમાં કામ મળ્યું છે, પણ ઘણી જગ્યાએ માત્ર હસી-મજાકના પાત્ર માટેના કે કોઈ નાના કિરદારના મળેલા રોલનો મેં શાલીનતાથી અસ્વીકાર કર્યાે છે. બીજી એક વાત એ પણ છે કે જ્યારે હું આ ઈન્ડસ્ટ્રી સાથે જોડાયેલી નહોતી ત્યારે મારી સાથે ઘણું ખરાબ વર્તન થયેલું. સગાં-સંબંધી મારા અન્ય કઝીન માટે કપડાં લાવતાં અને મને કહેતાં કે તારા માપનાં કપડાં અમને મળ્યાં જ નહીં. ત્યારે મને ઘણું દુઃખ થતું. આજે તે લોકો સામેથી કહે છે કે આ તો અમારા ઘરની દીકરી છે. ખરેખર આવા લોકોએ પોતાની માનસિક્તા બદલવાની જરૃર છે.